U เด้ง 4% หลังโชว์งบปี 64 พลิกมีกำไร 88 ลบ.
U เด้ง 4% หลังโชว์งบปี 64 พลิกมีกำไร 88 ลบ. จากปีก่อนขาดทุน 6.61 พันลบ. เหตุอีบิทด้าพุ่ง-บุ๊กขายโรงแรมยุโรป
15 ก.พ. 2565

ผู้สื่อข่าวรายงานว่า วันนี้ (15 ก.พ.2565) ราคาหุ้น บริษัท ยู ซิตี้ จำกัด (มหาชน) หรือ U ณ เวลา 11:38 น. อยู่ที่ระดับ 1.85 บาท บวกไป 0.07 บาท หรือขึ้นไป 3.93% โดยทำจุดสูงสุดที่ระดับ 1.88 บาท และทำจุดต่ำสุดที่ระดับ 1.81 บาท ด้วยมูลค่าการซื้อขาย 92.81 ล้านบาท

สำหรับราคาหุ้นปรับตัวขึ้นเป็นการเข้าเก็งกำไร หลังจากบริษัทญมีการประกาศผลการดำเนินงานงวดปี 2564 พลิกมีกำไร 88.16 ล้านบาท เมื่อเทียบกับงวดเดียวกันของปีก่อนขาดทุนสุทธิ 6,610.75 ล้านบาท เนื่องจากบริษัทฯ มีรายได้รวม 6,572 ล้านบาท เพิ่มขึ้นร้อยละ 16.3 จากปี ก่อน ปัจจัยหลักมาจากกำไรที่ยังไม่มีการรับรู้จากการลงทุนใน JMART และการฟื้นตัวของธุรกิจโรงแรมและอาคารสำนักงานให้เช่า หักลบด้วยการลดลงของรายได้จากธุรกิจโรงแรมในต่างประเทศที่มีการจำหน่ายออกไป
รวมทั้ง EBITDA ที่ปรับตัวดีขึ้น การลดลงของค่าเสื่อมราคาและต้นทุนทางการเงิน ซึ่งเป็นผลมาจากมาตรการการปรับโครงสร้างการลงทุนโดยการจำหน่ายทรัพย์สินในทวีปยุโรปบางส่วน การเพิ่มทุน การจ่ายชำระคืนเงินกู้ยืมบางส่วน รวมถึงส่วนแบ่งผลขาดทุนจากการร่วมค้าที่ลดลง
อนึ่ง กำไรต่อหุ้นขั้นพื้นฐานคำนวณโดยหารกำไร (ขาดทุน) สำหรับปีที่เป็นของผู้ถือหุ้นของบริษัทฯ (ไม่รวมกำไรขาดทุนเบ็ดเสร็จอื่น) ด้วยจำนวนถัวเฉลี่ยถ่วงน้ำหนักของหุ้นสามัญที่ออกอยู่ในระหว่างปี
โดยกำไรต่อหุ้นปรับลดคำนวณโดยหารกำไร (ขาดทุน) สำหรับปีที่เป็นของผู้ถือหุ้นของบริษัทฯ (ไม่รวมกำไรขาดทุนเบ็ดเสร็จอื่น) ด้วยผลรวมของจำนวนหุ้นสามัญถัวเฉลี่ยถ่วงน้ำหนักที่ออกอยู่ในระหว่างปีกับจำนวนถัวเฉลี่ยถ่วงน้ำหนักของหุ้นสามัญที่บริษัทฯอาจต้องออกเพื่อแปลงหุ้นสามัญเทียบเท่าปรับลดทั้งสิ้นให้เป็นหุ้นสามัญ โดยสมมติว่าได้มีการแปลงเป็นหุ้นสามัญ ณ วันต้นปีหรือ ณ วันออกหุ้นสามัญเทียบเท่า
ทั้งนี้เนื่องจากใบสำคัญแสดงสิทธิ U-W3 และใบสำคัญแสดงสิทธิ U-W4 มีราคาใช้สิทธิสูงกว่าราคาตลาดของหุ้นสามัญถัวเฉลี่ยสำหรับปีสิ้นสุดวันที่ 31 ธันวาคม 2564 และ 2563 ดังนั้น บริษัทฯ จึงไม่นำผลของใบสำคัญแสดงสิทธิดังกล่าวมารวมคำนวณเพื่อหากำไรต่อหุ้นปรับลด
บริษัทฯ ไม่ได้นำผลของการแปลงหุ้นบุริมสิทธิเป็นหุ้นสามัญเทียบเท่ามาคำนวณกำไรต่อหุ้นปรับลดสำหรับปีสิ้นสุดวันที่ 31 ธันวาคม 2564 และ 2563 เนื่องจากทำให้กำไรต่อหุ้นเพิ่มขึ้น